
ДО

ОБЩИНСКИ СЪВЕТ

БУРГАС

Д О К Л А Д Н А  З А П И С К А

ОТ 

ДИМИТЪР НИКОЛОВ – КМЕТ НА ОБЩИНА БУРГАС 
ОТНОСНО:  Даване съгласие за издаване на запис на заповед в полза на Министерство на околната среда и водите,  като обезпечение, гарантиращо пълният размер на авансово плащане по проект: № BG16M1OP002-2.010-0034 "Закриване, рекултивация и мониторинг на депо за неопасни отпадъци - Братово", ДБФП №BG16M1OP002-2.010-0034-C01 от 05.06.2020г.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
На 05.06.2020г. е сключен административен договор за безвъзмездна финансова помощ (АДБФП) за реализиране на  проект: "Закриване, рекултивация и мониторинг на депо за неопасни отпадъци - Братово". Проектът се изпълнява по процедура BG16M1OP002-2.010 „Рекултивация на депа за закриване, предмет на процедура по нарушение на правото на ЕС по дело С-145/14“ по Приоритетна ос 2 „Отпадъци“ на Оперативна Програма „Околна среда 2014-2020 г.“

Необходимостта от реализацията му е продиктувана от неприключила процедура по нарушение на правото на ЕС във връзка с постановеното Решение на Съда на Европейския съюз от 16 юли 2015 г. по дело С-145/14 за неизпълнение на задълженията от страна на РБългария на член 14, букви а-в от Директива 1999/31/ЕО на Съвета от 26 април 1999 г. относно депонирането на отпадъци.

Целта на проекта е извършване на техническа рекултивация на депо Братово, съгласно разработен инвестиционен проект, с което ще се допринесе за изпълнението на ангажиментите на Р България по процедурата за нарушение на правото на ЕС. Предвижда се да бъдат изпълнени следните основни дейности: извършване на техническа рекултивация на депо Братово, включваща: подготвителни дейности, свързани с осушаване на терени, премахване на съоръжения, изпълнили предназначението си; предепониране на отпадъци и оформяне на рекултивационна повърхност; изграждане на съоръжения за третиране на инфилтрационни води; изграждане на газоулавящата и газоотвеждащата система, състояща се от десет газови кладенеца; система за контрол и мониторинг; горен изолиращ слой на депото и рекултивационен пласт; система от канавки за повърхностни води.
Съгласно условията на т. 3.1.1. от Договора, Бенефициентът осигурява учредяването или издаването  в полза на Управляващия орган (МОСВ) обезпечение на пълния размер на авансовото плащане, съгласно условията на Наредба Н-3/22.05.2018г. 
С оглед необходимостта от обезпечаване на проекта с финансови средства, предлагам Общинският съвет да даде съгласие за издаване на запис на заповед „без протест“ и „без разноски“, които обезпечават пълния размер  на искането за авансово плащане на проект № BG16M1OP002-2.010-0034 "Закриване, рекултивация и мониторинг на депо за неопасни отпадъци - Братово" , ДБФП № договор, в размер на 795 176,41 лв. и да упълномощи Кмета на Община Бургас да подпише същата. 
Предвид изложеното, на основание чл.21, ал.1, т.8, от Закона за местното самоуправление и местната администрация, предлагам, Общински съвет – Бургас да вземе следното 

РЕШЕНИЕ:

1. Дава съгласие Община Бургас да издаде запис на заповед без протест и без разноски, в полза на Министерство на околната среда и водите, платим на предявяване,  който обезпечава авансовото плащане представляващо 10 % от размера на безвъзмездната финансова помощ по проект № BG16M1OP002-2.010-0034 "Закриване, рекултивация и мониторинг на депо за неопасни отпадъци - Братово", ДБФП №BG16M1OP002-2.010-0034-C01, в размер на 795 176,41  лв. (седемстотин деветдесет и пет хиляди сто седемдесет и шест лева и четиридесет и една стотинки).

2. Упълномощава Кмета на Община Бургас да подпише издадената запис на заповед. 
Приложения:
1. Проект на запис на заповед
2. Копие на Административен договор за предоставяне на безвъзмездна финансова помощ № BG16M1OP002-2.010-0034-C01. 
С уважение,
ДИМИТЪР НИКОЛОВ
Кмет на Община Бургас

